കേദാര്നാഥിന് അഭിമാനമായി ശങ്കരാചാര്യ പ്രതിമ അനാച്ഛാദനം ചെയ്ത് പ്രധാനമന്ത്രി പന്ത്രണ്ടു ജ്യോതിര്ലിംഗ ക്ഷേത്രങ്ങളേയും ബന്ധപ്പെടുത്തുന്ന സമഗ്രവികസന പദ്ധതി.. 32 വര്ഷം മാത്രം നീണ്ടു നിന്ന ജീവിത കാലയളവിനുള്ളില് ഭാരതം മുഴുവന് സഞ്ചരിച്ച് ഹൈന്ദവതയെ ശക്തിപ്പെടുത്തിയ ജഗത് ഗുരു ആദി ശങ്കരാചാര്യര്. കേരളത്തില് ജനിച്ച് , ഹൈന്ദവ ദര്ശനത്തെ ലോകത്തിലെ ഏറ്റവും മഹത്തരവും ഊര്ജ്ജസ്വലവുമായ തത്വസംഹിതയാക്കി പരിവര്ത്തനം ചെയ്ത മഹായോഗി. ആദിശങ്കരാചാര്യരുടെ പുണ്യ സമാധിസ്ഥലമായ കേദാര്നാഥ് ക്ഷേത്രവും പരിസരവും ആഗോള ആത്മീയ തീര്ത്ഥാടന ഭൂപടത്തില് ഇടം നേടാനുള്ള പ്രയാണത്തിലാണ്. ഹിമാലയന് സാനുക്കളില് കുടികൊള്ളുന്ന കേദാര്നാഥില് കേന്ദ്ര സര്ക്കാര് ആവിഷ്കരിക്കുന്ന വന് വികസന പ്രവര്ത്തനങ്ങള്ക്ക് പ്രധാനമന്ത്രി തന്നെ നേരിട്ടെത്തി തുടക്കം കുറിച്ചു കഴിഞ്ഞു. കേന്ദ്രസാംസ്ക്കാരിക വകുപ്പും വിനോദസഞ്ചാര വകുപ്പും സംയുക്തമായി നടപ്പിലാക്കുന്ന പദ്ധതി ഇന്ത്യയിലെ 12 ജ്യോതിര്ലിംഗങ്ങളെയും കോര്ത്തിണക്കും.. ഇന്ത്യയുടെ സാംസ്കാരിക അഖണ്ഡത കാത്തുസൂക്ഷിച്ച ആദിശങ്കരാചാര്യര്ക്കായി കേദാര്നാഥില് ലോകം നമിക്കുന്ന സ്മാരകമാണ് ഉയരുന്നത്. കേദാര്നാഥിന്റെ സമഗ്രവികസനം ലക്ഷ്യമിടുന്ന പദ്ധതിയുടെ ആദ്യഘട്ടമായാണ് ലോകത്തെമ്ബാടുമുള്ള ഹൈന്ദവ വിശ്വാസികള്ക്കായി ശങ്കരാചാര്യ പ്രതിമ സ്ഥാപിക്കപ്പെട്ടത്. പ്രധാനമന്ത്രിയുടെ കേദാര്നാഥ് ക്ഷേത്ര ദര്ശനത്തിന് ശേഷമായിരുന്നു പ്രതിമയുടെ അനാച്ഛാദനം. പ്രളയത്തിന് ശേഷം പുനരുദ്ധരിക്കപ്പെട്ട കേദാര്നാഥിലെ ശ്രീശങ്കരാചാര്യരുടെ സമാധിസ്ഥാനത്താണ് ഭവ്യമായ പ്രതിമ കൃഷ്ണശിലയില് സ്ഥാപിക്കപ്പെട്ടിരിക്കുന്നത്. 12.5 അടി ഉയരത്തിലുള്ള ധ്യാനത്തിലിരിക്കുന്ന രൂപത്തിലാണ് ശങ്കരാചാര്യ പ്രതിമ നിര്മ്മിച്ചിരിക്കുന്നത്. 120 ടണ് ഭാരമുള്ള ഒറ്റക്കല്ലിലാണ് ശില്പം കൊത്തിയത്. 35 ടണ്ണാണ് പ്രതിമയുടെ ഭാരം. 2020 സെപ്തംബറിലാണ് പ്രതിമാ നിര്മ്മാണം ആരംഭിച്ചത്. കേന്ദ്രസാംസ്ക്കാരിക വകുപ്പിന് ലഭിച്ച 5 മാതൃകകളില് നിന്നാണ് അരുണ് യോഗിരാജ് സമര്പ്പിച്ച ശില്പത്തിന് പ്രധാനമന്ത്രിയുടെ നേതൃത്വത്തിലുള്ള സമിതി നിര്മ്മാണ അനുമതി നല്കിയത്. 2013ലാണ് അപ്രതീക്ഷിതമായ മേഘവിസ്ഫോടനം കേദാര്നാഥിനെ തകര്ത്തെറിയും വിധം പ്രളയവും മലയിടിച്ചിലും സംഭവിച്ചത്. കേദാര്നാഥ് ക്ഷേത്രമൊഴിച്ച് പരിസരത്തെ എല്ലാ കെട്ടിടങ്ങളേയും തകര്ത്ത് ജൂണ് 17ന് കൂറ്റന്പാറക്കെട്ടുകള് ഒഴുകിപ്പരന്നു. ചോരാബാരി നദി കരകവിഞ്ഞതോടെ ഉത്തരാഖണ്ഡ് പ്രളയത്തില് മുങ്ങി. 5000 പേരാണ് കൊല്ലപ്പെട്ടത്. പതിനായിരം കോടിയുടെ നഷ്ടമാണ് വിവിധ മേഖലകളിലായി കണക്കാക്കപ്പെട്ടത്. 2013ലെ മേഘവിസ്ഫോടനത്തിന് ശേഷം 5 വര്ഷത്തിനുള്ളില് അതിവിപുലമായ പദ്ധതികളിലൂടെ കേദാര്നാഥിനെ കേന്ദ്രസര്ക്കാര് പൂര്വ്വസ്ഥിതിയിലാക്കി. മന്ദാകിനി മുതല് ഗരുഢ്ചട്ടിവരെ പ്രദേശത്തെ പ്രകൃതിരമണീയതയെ രക്ഷിക്കാനുള്ള ശക്തമായ മതിലുകള് ഉയരുകയാണ്. തീര്ത്ഥാടകരായവര്ക്ക് വേണ്ടി മാത്രമല്ല ധ്യാനത്തിനും സാധനയ്ക്കുമായി എത്തുന്ന സന്യാസിമാര്ക്കും പുരോഹിതന്മാര്ക്കും താമസിക്കാനുള്ള പദ്ധതികള്ക്കും പ്രധാനമന്ത്രി തുടക്കമിട്ടു. 2011ലെ കണക്കില് ഒരു വര്ഷം രണ്ടരക്കോടി വിനോദസഞ്ചാരികളാണ് ഉത്തരാഖണ്ഡിലെത്തിയത്. അതേ അവസ്ഥയിലേക്ക് തിരികെ എത്തിക്കാനുള്ള പ്രയ്തനമാണ് നടക്കുന്നത്. ആദിശങ്കരാചാര്യര് സ്ഥാപിച്ച ചതുര്മഠങ്ങളില്പ്പെട്ട കേദാര്നാഥിനെ അന്താരാഷ്ട്ര തീര്ത്ഥാടന കേന്ദ്രമെന്ന മികവോടെ പരിസ്ഥിതി അനുകൂലമായാണ് ഒരുക്കുന്നത്. പ്രളയത്തില് തകര്ന്ന സമാധി സ്ഥലത്തിന്റെ പുനരുദ്ധാരണത്തോടൊപ്പം ലോകത്തെ എല്ലാ ഹൈന്ദവ ധാര്മ്മിക വിദ്യാര്ത്ഥികള്ക്കും ഗവേഷകര്ക്കും ഒത്തുകൂടാന് സാധിക്കും വിധമാണ് പദ്ധതി. എങ്ങനെയാണോ സര്ദ്ദാര് പട്ടേലിന്റെ ഏകതാ പ്രതിമയും സ്മാരകവും ലോകോത്തര കേന്ദ്രമാക്കാന് പ്രധാനമന്ത്രി നരേന്ദ്രമോദി നേരിട്ട് ശ്രദ്ധചെലുത്തിയത് അതേരീതിയിലാണ് ശ്രീശങ്കര സമാധിയുടെ പുനരുദ്ധാരണം നടപ്പാക്കാനും പ്രധാനമന്ത്രി മേല്നോട്ടം വഹിക്കുന്നത്. കേദാര്നാഥിലെ പ്രതിമ അനാച്ഛാദന കര്മ്മം നടന്നതോടെ 12 ജ്യോതിര്ലിംഗ സ്ഥാനങ്ങളേയും ബന്ധിപ്പിക്കുന്ന തീര്ത്ഥാടന സൗകര്യങ്ങളും നാല് മഠങ്ങളും വരുംവര്ഷങ്ങളില് ഇന്ത്യയെ കോര്ത്തിണക്കും. സാംസ്കാരിക ഐക്യം സാദ്ധ്യമാക്കുന്ന കേന്ദ്രസര്ക്കാരിന്റേയും നരേന്ദ്രമോദിയുടേയും ഇച്ഛാശക്തി ഹിമാലയത്തോളം തലയുയര്ത്തുകയാണ്.